Likumprojekts

**Grozījumi likumā "Par narkotisko un psihotropo vielu un
zāļu likumīgās aprites kārtību"**

Izdarīt likumā "Par narkotisko un psihotropo vielu un zāļu likumīgās aprites kārtību" (Latvijas Republikas Saeimas un Ministru Kabineta Ziņotājs, 1996, 12. nr.; 1998, 15. nr.; 2000, 10. nr.; 2003, 15. nr.; 2006, 12. nr.; 2007, 12., 21. nr.; 2008, 16. nr.; Latvijas Vēstnesis, 2010, 183. nr.; 2012, 200. nr.; 2013, 213. nr.) šādus grozījumus:

1.  4. pantā:

papildināt otro daļu pēc vārda "iegādāšanos" ar vārdu "lietošanu";

papildināt trešo daļu ar otro teikumu šādā redakcijā:

"Valsts policija, konstatējot, ka konkrētā kustamajā vai nekustamajā īpašumā ir veikta jaunu psihoaktīvu vielu vai tās saturošu izstrādājumu neatļauta izgatavošana, glabāšana, pārvadāšana vai realizācija, par šo faktu rakstveidā informē īpašnieku."

2. Izteikt VIII nodaļas nosaukumu šādā redakcijā:

"**VIII nodaļa**

**Likuma ievērošanas uzraudzība un kontrole**".

3. Izslēgt 45. pantu.

4. Papildināt likumu ar IX nodaļu šādā redakcijā:

"**IX nodaļa**

**Administratīvā atbildība prekursoru, narkotisko un psihotropo vielu un zāļu likumīgās aprites jomā un kompetence sodu piemērošanā**".

**46. pants.**Par prekursoru neatļautu izgatavošanu, iegādāšanos, glabāšanu, pārvadāšanu vai pārsūtīšanu nelielā apmērā –

piemēro brīdinājumu vai naudas sodu fiziskajām personām no desmit līdz piecdesmit sešām naudas soda vienībām, bet juridiskajām personām – no simt līdz piecsimt sešdesmit naudas soda vienībām.

**47. pants.** Par prekursoru izgatavošanas, izplatīšanas, iegādāšanās, glabāšanas, uzskaites, izsniegšanas, pārvadāšanas vai pārsūtīšanas noteikumu pārkāpšanu –

piemēro brīdinājumu vai naudas sodu fiziskajām personām no divdesmit līdz divsimt naudas soda vienībām, bet juridiskajām personām – no divsimt līdz divtūkstoš naudas soda vienībām.

**48. pants.** (1) Par narkotisko vai psihotropo vielu neatļautu iegādāšanos vai glabāšanu nelielā apmērā vai par narkotisko vai psihotropo vielu neatļautu lietošanu –

piemēro brīdinājumu vai naudas sodu no desmit līdz piecdesmit sešām naudas soda vienībām.

(2) Par atteikšanos no narkotisko vai psihotropo vielu ietekmes medicīniskās pārbaudes –

piemēro brīdinājumu vai naudas sodu no desmit līdz piecdesmit sešām naudas soda vienībām.

(3) Piemērojot administratīvo sodu par šā panta pirmajā daļā paredzēto pārkāpumu, personu vienlaikus rakstveidā brīdina par kriminālatbildību, ja persona gada laikā pēc administratīvā soda piemērošanas neatļauti iegādāsies vai glabās narkotiskās vai psihotropās vielas nelielā apmērā vai neatļauti lietos narkotiskās vai psihotropās vielas.

**49. pants.** (1) Par tādu jaunu psihoaktīvu vielu vai tās saturošu izstrādājumu neatļautu iegādāšanos, glabāšanu, pārvadāšanu, pārsūtīšanu vai neatļautu lietošanu, kuru aprite ir aizliegta vai ierobežota, –

piemēro brīdinājumu vai naudas sodu no desmit līdz piecdesmit sešām naudas soda vienībām.

(2) Par jaunu psihoaktīvu vielu vai tās saturošu izstrādājumu neatļautas izgatavošanas, glabāšanas, pārvadāšanas vai realizācijas pieļaušanu savā kustamajā vai nekustamajā īpašumā, ja tas konstatēts gada laikā pēc tam, kad persona tika rakstveidā informēta par šajā īpašumā konstatēto jaunu psihoaktīvu vielu vai tās saturošu izstrādājumu neatļautu izgatavošanu, glabāšanu, pārvadāšanu vai realizāciju, –

piemēro naudas sodu fiziskajām personām no piecdesmit sešām līdz simt četrdesmit naudas soda vienībām, bet juridiskajām personām – no divsimt astoņdesmit līdz tūkstoš četrsimt divdesmit naudas soda vienībām.

(3) Piemērojot administratīvo sodu par šā panta pirmajā daļā paredzēto pārkāpumu, personu vienlaikus rakstveidā brīdina par kriminālatbildību, ja persona gada laikā pēc administratīvā soda piemērošanas neatļauti iegādāsies, glabās, pārvadās, pārsūtīs vai lietos tādas jaunas psihoaktīvas vielas vai tās saturošus izstrādājumus, kuru aprite ir aizliegta vai ierobežota.

**50. pants.** Par narkotisko vai psihotropo vielu vai zāļu ražošanas, izgatavošanas, izplatīšanas, iegādāšanās, glabāšanas, uzskaites, izsniegšanas, pārvadāšanas vai pārsūtīšanas noteikumu pārkāpšanu –

piemēro brīdinājumu vai naudas sodu fiziskajām personām no divdesmit astoņām līdz simt četrdesmit naudas soda vienībām, bet juridiskajām personām – no divsimt astoņdesmit līdz divtūkstoš astoņsimt naudas soda vienībām.

**51. pants.** Par īpašās veterinārās receptes izrakstīšanas, izsniegšanas vai uzglabāšanas prasību pārkāpšanu –

piemēro naudas sodu fiziskajām personām no septiņām līdz septiņdesmit naudas soda vienībām, bet juridiskajām personām – no desmit līdz simt naudas soda vienībām.

**52. pants.** Par pasākumu neveikšanu, lai narkotiskās vai psihotropās vielas, tās saturoši augi, augu daļas un to atlikumi vai ražošanas atkritumi nenokļūtu nelegālā apritē, –

piemēro naudas sodu no desmit līdz divdesmit astoņām naudas soda vienībām.

**53. pants.** (1) Administratīvā pārkāpuma procesu par šā likuma 46., 48., 49. un 52. pantā paredzētajiem pārkāpumiem veic Valsts policija.

(2) Administratīvā pārkāpuma procesu par šā likuma 47. un 50. pantā paredzētajiem pārkāpumiem atbilstoši šā likuma 44. panta pirmajā un otrajā daļā noteiktajai kompetencei veic Veselības inspekcija.

(3) Administratīvā pārkāpuma procesu par šā likuma 47. un 51. pantā paredzētajiem pārkāpumiem atbilstoši šā likuma 44. panta trešajā daļā noteiktajai kompetencei veic Pārtikas un veterinārais dienests."

5. Papildināt pārejas noteikumus ar 3. punktu šādā redakcijā:

"3. Grozījumi attiecībā uz šā likuma VIII nodaļas nosaukuma izteikšanu jaunā redakcijā un 45. panta izslēgšanu, kā arī IX nodaļa stājas spēkā vienlaikus ar Administratīvās atbildības likumu."

Veselības ministre

I. Viņķele